## La Conselleria d’Hisenda subhasta dotze béns immobles patrimonials per un import global de 870.000 euros

*** Es tracta de parcel·les, habitatges i trasters situats en les localitats de València, Castelló de la Plana, Albal, Moixent, Riba-roja de Túria, Manises, Vila-real, Chiva i Llíria
* L’obertura d’ofertes tindrà lloc l’11 de juliol en la seu de la Conselleria d’Hisenda, Economia i Administració Pública**

La Conselleria d’Hisenda, Economia i Administració Pública, a través de la Direcció General de Patrimoni, ha iniciat el procés d’alienació, mitjançant subhasta pública, de dotze béns immobles patrimonials propietat de la Generalitat.

En concret, tal com publica este divendres el *Diari Oficial de la Generalitat Valenciana* (DOGV), es tracta de parcel·les, vivendes i trasters l’import previst dels quals que s’ingressarà per la venda en primera subhasta, si no quedara desert cap lot, és de 868.908,42 euros, ja que es faran quatre subhastes successives per cada lot amb proposició econòmica en sobre tancat.

Quant als immobles que se subhasten, són solars, vivendes i trasters en sòl urbà a les localitats d’Albal, Moixent, Riba-roja de Túria, Manises, Llíria i València. Així mateix, s’alienen parcel·les rústiques i finques rústiques en sòl no urbanitzable als municipis de Castelló de la Plana, Vila-real i Chiva.

El director general de Patrimoni, Tony Woodward, ha subratllat que, amb esta subhasta, la segona en pocs mesos, el Consell posa de manifest el compliment del compromís adquirit pel president  de la Generalitat, Carlos Mazón, de “gestionar de manera eficient els recursos de la Generalitat, així com de disposar de capital líquid per a desenvolupar projectes que són necessaris i poden generar ingressos per a reinvertir de nou en un benefici públic contrastable”.

Paral·lelament, esta venda permetrà “posar en mans dels valencians propietats que l’Administració no necessita per al desenvolupament de les seues funcions”, de manera que s’oferixen “noves oportunitats als particulars i a les empreses que puguen estar interessats a adquirir estos béns”. L’anterior subhasta promoguda per l’actual Consell es va fer el mes de gener passat i era la primera que activava la Generalitat des de 2019.

Dels lots que s’alienen, el de major preu d’eixida en primera subhasta és una vivenda situada al carrer Hernán Cortés de València (antiga residència juvenil), el preu de la qual base de licitació és de 250.844,90 euros.

A continuació, se situa un solar procedent de reparcel·lació del sector 7-B Corral de Pepiòl i sector 7-A Corral de Mollá a Moixent, valorat en 162.081 euros, així com dos parcel·les situades en el PAI Vella 9 de Riba-roja de Túria, taxades cada una en 108.015 euros.

L’obertura d’ofertes tindrà lloc el pròxim 11 de juliol a les 10.00 hores a la sala d’actes de la Conselleria d’Hisenda, Economia i Administració Pública (carrer Palau, número 12 de València).

El preu base de la licitació de cada una de les subhastes successives que se celebren és el de la subhasta immediata anterior que haja quedat deserta, reduït en un 15 % en cada nova subhasta, i serà millorable a l’alça.

La venda es fa per un preu alçat i, per tant, sense dret a augment o disminució del preu, si la superfície de l’immoble o edificabilitat atribuïda al mateix resultara major o menor que la consignada. A més, en el preu no està inclòs cap dels tributs ni gastos que deriven de la transmissió, el pagament de la qual ha d’assumir la persona adjudicatària.

**Procés de la subhasta**

Per a concórrer en la primera subhasta o en qualsevol de les licitacions successives que celebre la Generalitat, les persones o empreses interessades han de constituir una fiança per import equivalent al 5 % del preu base de la licitació del lot o lots als quals presenten oferta.

Pel que fa al procediment, es duran a terme quatre subhastes successives amb proposició econòmica en sobre tancat i adjudicació al millor postor. Les ofertes presentades per a les subhastes segona, tercera i quarta solament s’obriran en cas que la subhasta immediatament anterior quede deserta.

Així mateix, l’adjudicació de cada lot en la subhasta a l’alça s’efectuarà a favor de qui presente l’oferta econòmica més avantatjosa, i, en cas que quedara deserta la primera subhasta, se celebraran de manera consecutiva fins a tres subhastes successives més sobre el mateix bé.

La presentació d’ofertes per a qualsevol de les quatre subhastes successives convocades es realitzarà preferentment en el Registre General de la Conselleria d’Hisenda, Economia i Administració Pública en el termini de 30 dies naturals, a comptar de l’endemà de la publicació de l’anunci en el DOGV.

Així mateix, en el cas dels immobles que puguen ser visitats perquè existix l’edificació, la visita es realitzarà en personar-se en l’adreça on se situa, amb una sol·licitud prèvia per escrit dirigida a la Direcció General de Patrimoni de la Conselleria d’Hisenda, Economia i Administració Pública. Esta sol·licitud s’ha de presentar en el Registre General de la Conselleria o ser enviada a l’adreça electrònica [spi@gva.es](http://mailto:spi@gva.es).

Les persones interessades a obtindre documentació i informació sobre este procediment de subhasta poden fer-ho telemàticament a través de la pàgina web de la Conselleria d’Hisenda i posteriorment accedir a l’apartat ‘Immobles per a subhastar’: [https://hisenda.gva.es/es/web/subastas/inmuebles.](https://hisenda.gva.es/es/web/subastas/inmuebles)

Fecha: 17/05/2024